CELEX: 32016D1115(01)
Language: hr
Date: 2016-10-28 00:00:00
Title: Odluka Komisije od 28. listopada 2016. o licenciranju slobodnog softvera (javna licencija Europske unije) SyRIO – Sustav za izvješćivanje o nezgodama u odobalnim naftnim i plinskim djelatnostima

15.11.2016   
            
            
               HR
            
            
               Službeni list Europske unije
            
            
               C 420/2
            
         ODLUKA KOMISIJE
   od 28. listopada 2016.
   o licenciranju slobodnog softvera (javna licencija Europske unije) SyRIO – Sustav za izvješćivanje o nezgodama u odobalnim naftnim i plinskim djelatnostima
   (2016/C 420/02)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Odluku Komisije od 19. rujna 2001. (PV1536) kojom se glavne direktore i voditelje službi ovlašćuje za odlučivanje o potrebi podnošenja zahtjeva za zaštitu prava intelektualnog vlasništva koja proizlaze iz aktivnosti ili programa za koje su odgovorni, za izdavanje s time povezanih dozvola, za nabavu, prijenos ili predaju ili ukidanje prava, te se glavne direktore ovlašćuje za administrativnu provedbu povezanu s time,
   budući da:
   
               (1)
            
            
               U okviru administrativnog dogovora s Glavnom upravom za energetiku, Glavna uprava za Zajednički istraživački centar razvila je softver namijenjen nadležnim tijelima država članica za uporabu u okviru usklađivanja s regulatornim funkcijama na temelju Direktive 2013/30/EU Europskog parlamenta i Vijeća (1) (Direktiva o odobalnoj sigurnosti).
            
         
               (2)
            
            
               Nadležna tijela država članica trebala bi upotrebljavati softver kako bi Europskoj komisiji upućivala informacije o nezgodama i nesrećama povezanima s odobalnim naftnim i plinskim postrojenjima, a koje su relevantne za zdravlje, sigurnost ili zaštitu okoliša. U tu svrhu, kao i za pomoć u prikupljanju i analizi informacija, nadležna tijela trebala bi putem internetske platforme za izvješćivanje staviti softver na raspolaganje operaterima koji sudjeluju u odobalnim naftnim i plinskim djelatnostima u okviru svojih nadležnosti.
            
         
               (3)
            
            
               Softver radi u skladu s predlošcima koji su utvrđeni u Provedbenoj uredbi Komisije (EU) br. 1112/2014 (2).
            
         
               (4)
            
            
               Raširena uporaba softvera mogla bi pogodovati globalnom usklađivanju obrasca za izvješćivanje o nesrećama, što bi rezultiralo daljnjim poboljšanjima razina sigurnosti u odobalnoj naftnoj i plinskoj industriji. Stoga bi se softver mogao staviti na raspolaganje nadležnim tijelima trećih zemalja na čijem se području odvijaju odobalne naftne i plinske djelatnosti.
            
         
               (5)
            
            
               Glavna uprava za energetiku, kao glavna uprava nadležna za razvoj i održavanje navedenog softvera, a istovremeno i kao služba zadužena za administrativnu provedbu odluka u području intelektualnog vlasništva, smatra licenciranje slobodnog softvera primjerenim i korisnim.
            
         
               (6)
            
            
               Objavljivanjem softvera pod javnom licencijom Europske unije (3) (EUPL) olakšala bi se distribucija softvera i promicanje njegove uporabe te izbjeglo njegovo isključivo prisvajanje,
            
         ODLUČILA JE:
   Članak 1.
   Neisključivi uvjeti licencije slobodnog softvera (EUPL) mogu se primijeniti na distribuciju softvera radi omogućivanja njegove uporabe, reprodukcije, razvoja i daljnje distribucije.
   Članak 2.
   Ova se Odluka primjenjuje i na svako buduće izdanje ili novu inačicu softvera.
   
      Sastavljeno u Bruxellesu 28. listopada 2016.
      
         
            Za Komisiju
         
         Dominique RISTORI
         
            Glavni direktor
         
      
   
   
      (1)  Direktiva 2013/30/EU Europskog parlamenta i Vijeća od 12. lipnja 2013. o sigurnosti odobalnih naftnih i plinskih djelatnosti i o izmjeni Direktive 2004/35/EZ (SL L 178, 28.6.2013., str. 66.).
   
      (2)  Provedbena uredba Komisije (EU) br. 1112/2014 od 13. listopada 2014. o utvrđivanju zajedničkog obrasca pomoću kojeg operateri i vlasnici odobalnih naftnih i plinskih objekata razmjenjuju informacije o pokazateljima velikih opasnosti te zajedničkog obrasca pomoću kojeg države članice objavljuju informacije o pokazateljima velikih opasnosti (SL L 302, 22.10.2014., str. 1.).
   
      (3)  https://joinup.ec.europa.eu/community/eupl/og_page/european-union-public-licence-eupl-v11